**Rieber & Søn ASA** (OSE: RIE) er et norsk investeringsselskap med hovedkontor i Bergen. Selskapet har bakgrunn som norsk industrikonsern og allmennaksjeselskap som omfattet flere virksomheter innen næringsmiddelindustrien i Norge og i Europa. Rieber & Søn markedsførte, produserte og solgte en rekke kjente merkevarer i dagligvarebutikker i Norden og Sentral- og Øst-Europa. Rieber & Søns hovedkontor lå på Nøstet i Bergen. Siste konsernsjef var Frank Mohn. I august 2012 ble Rieber & Søn kjøpt av Orkla ASA, og senere slått sammen med Stabburet til det nye selskapet Orkla Foods Norge. Familien Rieber videreførte fra 2015 konsernnavnet Rieber & Søn som investeringsselskap.

Historikk
---------

### Grunnleggeren

Tyskfødte Paul Gottlieb Rieber (1809–1898) var en av passasjerene ombord i det nederlandske emigrantskipet «de Zee Ploeg», som forliste utenfor norskekysten i 1817. De skibbrudne fikk etter hvert komme i land i Bergen, hvor Paul Gottlieb Rieber vokste opp. Han grunnla Rieber & Søn i 1839, som en handelsbedrift og eddikfabrikk i Bergen.

### Etter 1945

Etter andre verdenskrig utvidet konsernet med oppkjøp innen flere industriområder, og i 1987 ble selskapet slått sammen med byggevarefirmaet Jacob Neumann og Nodest Industrier. Etter fusjonen ble Rieber & Søn notert på Oslo Børs.

I forbindelse med selskapets 150-årsjubileum i 1989 ga Rieber & Søn 10 000 rhododendroner og skulpturen *Vårfornemmelser* av Fritz Røed som en gave til Bergen by. Skulpturen er plassert ved Fjellveien.

I 1992 overtok konsernet Vitana i Tsjekkoslovakia og begynte dermed engasjementet i Sentral- og Øst-Europa. I 2000 forlot Rieber og Søn konglomeratmodellen for sin næringsvirksomhet, en prosess ledet av Asbjørn Reinkind, og satset deretter utelukkende på næringsmidler. I en stor dagligvarebutikk i Norge kunne man på begynnelsen av 2000-tallet finne over 500 ulike produkter fra Rieber & Søn. Blant de mer kjente merkene var Toro (supper og sauser), Denja (salater, pålegg, majones), Mr. Lee (nudler og woksauser), Ming og Geisha (ris), Heistad (sukkerfritt syltetøy), Vossafår (spekemat) og Vestlandslefsa. Selskapet markedsførte også krydderprodukter under merkenavnet Black Boy, men endret navnet på disse produktene til Toro Krydderier.

Konsernet hadde produksjonsvirksomheter i syv land og rundt 3000 ansatte, 65 % utenfor Norge. Det var ellers representert gjennom salgs- og markedskontorer i ytterligere seks land.

Den 20. august 2012 ble det offentliggjort at Orkla ASA kjøpte Rieber & Søn fra familien Rieber. Kjøpet ble godkjent av Europakommisjonen i mars 2013. I 2013 ble selskapene Rieber & Søn, Stabburet, KiMs Norge og Sætre slettet av Orkla, og selskapene og merkenavnene flyttet over i Orkla Foods Norge. Rieber & Søn ASA ble strøket fra Oslo Børs 30. mai 2013. I 2015 startet Rieberfamilien investeringsselskapet Rieber & Søn.

Se også
-------

* Black Boy krydder fra Rieber & Søn

Referanser
----------

1. ↑  «Kursutvikling - RIE». Oslo Børs. 20. mai 2012. Arkivert fra originalen 20. mai 2012.
2. ↑  «Om Rieber & Søn». *www.rieberson.no*. Besøkt 3. juni 2021.
3. 1 2 3  «Historien». *www.rieberson.no*. Arkivert fra originalen 3. juni 2021. Besøkt 3. juni 2021.
4. ↑  «ORKLA KJØPER RIEBER & SØN». Orkla ASA. 20. august 2012. Arkivert fra originalen 5. mars 2016. Besøkt 29. august 2012.
5. ↑  Stian Hæreid Espeland (5. mars 2013). «EU godtar Rieber & Søn-oppkjøp». *Bergensavisen*. Besøkt 27. september 2017.
6. ↑  Øystein Byberg (22. august 2013). «Sletter Stabburet, Rieber & Søn, KiMs og Sætre». *Dagbladet*. Arkivert fra originalen 28. september 2017. Besøkt 27. september 2017.
7. ↑  «Rieber & Søn strykes fra notering på Oslo Børs». Oslo Børs. 30. mai 2013. Besøkt 27. september 2017.

Eksterne lenker
---------------

* Rieber & Søns nettsider

|  |  |
| --- | --- |
| Oppslagsverk/autoritetsdata | Bergen byleksikon **·** Brønnøysundregistrene
 |